Robert je dobitnik prvih dveh točk za Svetovni pokal za Slovenijo v moški konkurenci, večkratni državni prvak in član Nordijskega društva Rateče-Planica. Udeležil se je dveh svetovnih prvenstev v nordijskem smučanju v Val di Fiemme (Italija) leta 1991 in Thunder Bay (Kanada) leta 1995. Športno kariero je zaključil po Nordijskem Svetovnem prvenstvu v Kanadi leta 1995. V letih 2000 in 2001 je bil pomočnik trenerja slovenske članske reprezentance v smučarskem teku. Še vedno deluje na športnem področju, saj je predsednik Nordijskega društva Rateče-Planica in organizator tekmovanj v smučarskem teku. Prav tako pa je dejaven tudi v organih Smučarske Zveze Slovenije kot član Odbora in Zbora za smučarski tek ter Zbora za smučarske skoke. Opravlja funkcijo predsednika strokovnega sveta za smučarski tek pri Smučarski zvezi Slovenije, pomaga pa tudi pri organizaciji vsakoletne prireditve v smučarskih poletih v Planici kot član OK Planica. Kot vodja tekmovanj sodeluje na vseh smučarsko tekaških prireditvah v Nordijskem centru Planica. Je tudi FIS tehnični delegat v smučarskem teku ter član slovenske demonstratorske vrste v smučarskem teku. Leta 2018 je doktoriral na Fakulteti za šport v Ljubljani in si pridobil naziv doktor znanosti. Naslov njegove doktorske disertacije je bil: "Športna kariera in izobraževanje vrhunskih nordijskih športnikov." Zaposlen je kot ravnatelj na Osnovni šoli Prežihovega Voranca na Jesenicah.